Vermiste Vrystaatse 72-jarige opgespoorWillie Rossouw (Foto: Facebook) Willie Rossouw, die 72-jarige man van Virginia in die Vrystaat wat Woensdagmiddag spoorloos verdwyn het en sedertdien as vermis aangegee is, is opgespoor. Kapt. Bennie Strydom, woordvoerder van die polisie, het dié nuus aan Maroela Media bevestig. Strydom het gesê Rossouw is ongedeerd, maar “uitgeput”. Hy wou nie verder oor die voorval kommentaar lewer nie aangesien die familie in dié stadium privaatheid versoek het. Maroela Media het vroeër berig Rossouw se motorbestuurder het hom Woensdag na ŉ sentrum in Welkom geneem sodat hy ŉ dokument kon laat beëdig. Sy sig is aangetas, hy loop moeilik en maak al ŉ geruime tyd gebruik van die bestuurder. Die bestuurder sou Rossouw weer oplaai nadat hy die dokument laat beëdig het, maar hy het glo nooit na die motor teruggekeer nie. Rossouw het sy vrou kort ná sy aankoms by die sentrum laat weet dat hy verdwaal het. Dit het later aan die lig gekom dat Rossouw al voorheen episodes beleef het waarin hy nie weet het waar hy is nie.